CELEX: 32018D0998
Language: bg
Date: 2018-07-12 00:00:00
Title: Решение за изпълнение (ЕС) 2018/998 на Комисията от 12 юли 2018 година за изменение на приложение I към Решение 2009/177/ЕО по отношение на статута на Хърватия във връзка с болестта кой-херпесвирусна болест по шарана, на Финландия — инфекциозна хемопоетична некроза, на списъка на райони в Ирландия, свободни от Bonamia ostreae, на списъка на райони в Обединеното кралство, свободни от Marteilia refringens, и за изменение на приложение I към Решение 2010/221/ЕС по отношение на списъка на районите в Обединеното кралство, свободни от Ostreid herpesvirus 1 μvar (OsHV-1 μVar) (нотифицирано под номер C(2018) 4381) (Текст от значение за ЕИП.)

16.7.2018   
            
            
               BG
            
            
               Официален вестник на Европейския съюз
            
            
               L 178/9
            
         РЕШЕНИЕ ЗА ИЗПЪЛНЕНИЕ (ЕС) 2018/998 НА КОМИСИЯТА
   от 12 юли 2018 година
   за изменение на приложение I към Решение 2009/177/ЕО по отношение на статута на Хърватия във връзка с болестта кой-херпесвирусна болест по шарана, на Финландия — инфекциозна хемопоетична некроза, на списъка на райони в Ирландия, свободни от Bonamia ostreae, на списъка на райони в Обединеното кралство, свободни от Marteilia refringens, и за изменение на приложение I към Решение 2010/221/ЕС по отношение на списъка на районите в Обединеното кралство, свободни от Ostreid herpesvirus 1 μvar (OsHV-1 μVar)
   
      
         (нотифицирано под номер C(2018) 4381)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 43, параграф 2, член 49, параграф 1, член 50, параграф 3, член 51, параграф 2 и член 53, параграф 3 от нея,
   като има предвид, че:
   
               (1)
            
            
               В част В от приложение I към Решение 2009/177/ЕО на Комисията (2) се определя списък на държавите членки, зоните и отделните части, обявени за свободни от определени заболявания, посочени в част II от приложение IV към Директива 2006/88/ЕО.
            
         
               (2)
            
            
               В посочения списък към момента цялата територия на Хърватия е обявена за свободна от заболяването кой-херпесвирусна болест по шарана (KHV), а цялата територия на Финландия — за свободна от заболяването инфекциозна хемопоетична некроза (IHN). През последните години обаче посочените държави членки са обявили съответно няколко огнища на тези заболявания.
            
         
               (3)
            
            
               И двете държави членки са изпратили на Комисията информация, в която се уточнява, че са предприети мерки в съответствие с Директива 2006/88/ЕО с цел справяне с огнищата на съответното заболяване. Тези мерки все още продължават да действат в някои райони.
            
         
               (4)
            
            
               Понастоящем в този списък цялото крайбрежие на Ирландия е обявено за свободно от Bonamia ostreae, с изключение на осем залива. Поради неотдавнашно възникнало огнище на Bonamia ostreae в друг залив в район на Ирландия, включен в списъка като свободен от това заболяване, в съответствие с Директива 2006/88/ЕО бяха въведени ограничения, които все още се прилагат.
            
         
               (5)
            
            
               Освен това цялото крайбрежие на Северна Ирландия е обявено за свободно от Marteilia refringens. Обединеното кралство обаче обяви поява на две огнища на това заболяване в два различни залива в Северна Ирландия. В съответствие с Директива 2006/88/ЕО бяха въведени ограничения на движението, като те продължават да се прилагат.
            
         
               (6)
            
            
               В съответствие с информацията, изпратена от Ирландия, Хърватия, Финландия и Обединеното кралство, съответните райони не следва да бъдат включени в списъка като свободни от съответните заболявания и географският обхват на районите, включени в списъка като свободни от заболяванията в Ирландия, Хърватия, Финландия и Обединеното кралство, следва да бъдат актуализирани.
            
         
               (7)
            
            
               В приложение I към Решение 2010/221/ЕС на Комисията (3) се определя списък на държавите членки, зоните и отделните части, които се считат за свободни от определени заболявания, непосочени в част II от приложение IV към Директива 2006/88/ЕО.
            
         
               (8)
            
            
               В посочения списък понастоящем територията на Северна Ирландия в Обединеното кралство се счита за свободна от Ostreid herpesvirus 1 μvar (OsHV-1 μVar), с изключение на някои заливи. Поради неотдавнашно огнище на OsHV-1 μVar, възникнало в друг залив, географският обхват на свободния от заболяването район в Обединеното кралство следва да бъде актуализиран.
            
         
               (9)
            
            
               Поради това приложение I към Решение 2009/177/ЕО и приложение I към Решение 2010/221/ЕС следва да бъдат съответно изменени.
            
         
               (10)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   В част В от приложение I към Решение 2009/177/ЕО, в таблицата четвъртата колона „Географско разграничаване на района, свободен от заболяване (държава членка, зони или отделни части)“ се изменя, както следва:
   
               1)
            
            
               в реда за кой-херпесвирусна болест по шарана вписването за Хърватия се заменя със следното: „Цялата територия, с изключение на следните зони: зоната, обхващаща стопанството за производство на аквакултури в Donji Miholjac (номер на одобрението 2HR0109), заедно с река Драва от язовир Дъбрава до устието ѝ при вливането ѝ в река Дунав, и зоната, обхващаща стопанството за производство на аквакултури в Grudnjak (номер на одобрението 2HR0177), заедно с цялото протежение на река Вучица (Vučica) до вливането ѝ в река Карашица (Karašica) и оттам река Карашица (Karašica) до устието ѝ при вливането ѝ в река Драва“;
            
         
               2)
            
            
               в реда за заболяването инфекциозна хематопоетична некроза (IHN) вписването за Финландия се заменя със следното: „Цялата територия, с изключение на крайбрежната част в Ii, Kuivaniemi, и следните водосборни басейни: 14,72 Virmasvesi, 14,73 Nilakka, 4,74 район Saarijärvi и 4,41 район Pielinen“;
            
         
               3)
            
            
               в реда за заразяването с Bonamia ostreae вписването за Ирландия се заменя със следното:
               „Цялото крайбрежие на Ирландия, с изключение на:
               
                           1.
                        
                        
                           пристанище Cork;
                        
                     
                           2.
                        
                        
                           залива Galway;
                        
                     
                           3.
                        
                        
                           пристанище Ballinakill;
                        
                     
                           4.
                        
                        
                           залива Clew;
                        
                     
                           5.
                        
                        
                           Achill Sound;
                        
                     
                           6.
                        
                        
                           Loughmore, залива Blacksod;
                        
                     
                           7.
                        
                        
                           Lough Foyle;
                        
                     
                           8.
                        
                        
                           Lough Swilly;
                        
                     
                           9.
                        
                        
                           Kilkieran Bay.“;
                        
                     
         
               4)
            
            
               в реда за заразяването с Marteilia refringens вписването за Обединеното кралство се заменя със следното:
               „Цялото крайбрежие на Великобритания.
               Цялото крайбрежие на Северна Ирландия, с изключение на Belfast Lough и залива Dundrum.
               Цялото крайбрежие на Guernsey и Herm.
               Крайбрежният район на остров Jersey: районът се състои от приливно-отливния крайбрежен район, непосредствено разположен между средното ниво на прилива на остров Jersey и мислената линия на три морски мили от средното ниво на отлива на остров Jersey. Районът се намира в Нормандско-бретанския залив от южната страна на Ла Манша.
               Цялото крайбрежие на остров Man.“
            
         Член 2
   В приложение I към Решение 2010/221/ЕС, в таблицата, в четвъртата колона „Географски обхват на територията с одобрени национални мерки“, в реда за Ostreid herpesvirus 1 μvar (OsHV-1 μVar) вписването за Обединеното кралство се заменя със следното:
   
      „Територията на Великобритания, с изключение на река Roach, река Crouch, устието на Blackwater и река Colne в Essex, северното крайбрежие в Kent, естественото пристанище на Poole в Dorset и река Teign в Devon
      Територията на Северна Ирландия, с изключение на заливите Dundrum и Killough, Lough Foyle, Carlington Lough и Strangford Lough
      Територията на Guernsey“.
   
   Член 3
   Адресати на настоящото решение са държавите членки.
   
      Съставено в Брюксел на 12 юли 2018 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 328, 24.11.2006 г., стр. 14.
   
      (2)  Решение 2009/177/ЕО на Комисията от 31 октомври 2008 г. за прилагане на Директива 2006/88/ЕО на Съвета по отношение на програмите за надзор и ликвидиране и статута на свободни от заболяване държави-членки, зони и отделни части (ОВ L 63, 7.3.2009 г., стр. 15).
   
      (3)  Решение 2010/221/ЕС на Комисията от 15 април 2010 г. за одобряване на национални мерки за ограничаване на въздействието на някои болести по аквакултурите и дивите водни животни в съответствие с член 43 от Директива 2006/88/ЕО на Съвета (ОВ L 98, 20.4.2010 г., стр. 7).